次韵太學舒博士堯文示同志
作者：晁補之
朝代：宋

paragraphs: 北門望瀛關，一葦初莫渡。
儒宮連案几，會合豈非數。
蟬鳴幾何時，庭菊下白露。
念當慰佳節，觴酌美無度。
不然坐歲晚，流景急飛兔。
區區人一馬，官舍勤早暮。
經時枉見贈，彌月不能賦。
竹齋行茗粥，寂莫當屢赴。
此君安可得，霜雪不改故。
詩如戰交地，高處要先據。
牛羹君放飯，轑鼎吾亦飫。
顧慚詠伐檀，無補餐已素。
還家便却埽，況乃無戶屨。